Ade Irawan

Arzia Dahar (5 April 1937 – 17 Januari 2020), sè lebbi èkennal minangka Ade Irawan, èngghi panèka sorang paraghâ Indonèsia. Arzia aropa'aghi potra kapèng lèma' dâri sanga' satarètanan dâri pasangngan Mohammad Dahar (rama) bân Bastian (èbhu) asal Nagari Koto Gadang, Sumatera Bârâ'. Ade amolaè terjun ka dhunnya seni peran sè dhâ'-adhâ' è taon 1964 minangka figuran dhalem film Diambang Fadjar produksi Agora pimpinan Bambang, rakana. Sanajjân ampon èkennal Bambang molaè sabellunna adhâddhi aktor è taon 1954, kaduwâna bhuru anèka saampona Bambang populèr berkat amaèn è film Tiga Dara taon 1956.

Ade molaè ollè peran otama molaè amaèn dhalem film Tjinta Di Udjung Tahun (1965). Ta' pèra' amaèn dhalem parsa'an film rakana, Ade jhughân amaèn dhalem parsa'an film laènna. Salaèn amaèn film, Ade jhughân aktif nolès skénario, è antarana Fajar Menyingsing (1975) bân Belas Kasih (1973). Saampona mamarè Fajar Menyingsing (1975), parsa'an film Agora sè èpaddhek asareng rakana ngalampana kabangkrudhân. Saampona gâpanèka, Bambang ghârring saterrossa sèdhâ è taon 1979. Ta' pèra' è dhunnya layar lèbar, Ade jhughân aktif è layar kaca; serial sè onèng èbintanggè è antarana Takdir Ilahi. Ade narèma panghargâ'ân Kasatia'an Profesi dâri Dewan Film Nasional è taon 1993.

 Sèdhâ 
È arè Jum'at, 17 Januari 2020, Ade Irawan sèdhâ èsabâbbhaghi panyakèt degeneratif sè akibatta ka komplikasi jantong bân paru. Sabellunna, Ade onèng tello' kalè èbhâkta ka Unit Gawat Darurat (UGD) Rumah Sakit Fatmawati, Jakarta. Nangèng, amarghâ kabâḍâ'ânna ampon ta' katolong, salèrana sèdhâ è pokol 14.22 WIB dhalem yuswa 83 taon, nyosol potrana, Ria Irawan, sè ampon sèdhâ è tangghâl 6 Januari sabellunna. Jenazah Ade èsemayamaghi è dalem duka sè bâḍâ è Jhâlân Anggrek Lestari Indah Blok N No. 11, kawasan Lebak Bulus, Jakarta Selatan. Ade èkobhurraghi è TPU Tanah Kusir, Jakarta, dhalem sèttong liang lahat asareng rakana.

 Sombher